
Здравейте,  

баща ми , след навършване на годините за пенсиониране и съответно събран стаж си е подал документите за пенсиониране.  

Оказа се, че при един работодател при който е работил почти 3 години ( от 2013 до 2015) има внесени осигуровки само за 11 месеца. Работил е там без прекъсване на трудовия договор и има издаден УП 3 след прекратяване на дейноста си там. За 2013г има внесени осигуровки за юни и декември, през 2014 са внесени осигуровки за януари, юли и август, а 2015 има от февруари до май и за половината от декември, когато е напуснал и другата половина вече е при друг работодател.  

В момента не искат да му отпуснат пенсия и бавят отговора от пенсионното вече повече от 6 месеца. Въпросният работодател не може да бъде открит нито на посочения от него адрес в търговския регистър нито на посочените телефони.


Служителите от пенсионното искат да представи УП 2, но поради това, че работодателя е неоткриваем съответния документ няма как да се представи. Към въпросния работодател баща ми и негови колеги имат спечелено дело за неплатени заплати, но същите не са изплатени поради обявяване на дружеството в несъстоятелност – това може ли да помогне за доказване на въпросния изработен стаж или няма начин стажа да бъде признат без УП 2?  

Какви права има баща ми в случая, когато поради некоректен работодател, той в момента се оказва с недостатъчен стаж за да се пенсионира ( липсват му 10 месеца, а той мислеше, че дори има повече стаж от необходимия) ? 


 

некоректен работодател – неплатени осигурителни вноски и неподадени декларации от работодател
=============================================================================================

 

Здравейте, Кристина Манева,


възможно е баща Ви да предяви иск за установяване на осигурителен и трудов стаж по реда на Закона за УСТАНОВЯВАНЕ НА ТРУДОВ И ОСИГУРИТЕЛЕН СТАЖ ПО СЪДЕБЕН РЕД. Искът за установяване на трудов и осигурителен стаж се предявява пред районния съд по постоянния адрес на ищеца.  

Искът за установяване на трудов стаж се предявява срещу работодателя и съответното териториално поделение на Националния осигурителен институт, а ако работодателят е прекратил дейността си и няма правоприемник – само срещу съответното териториално поделение на Националния осигурителен институт.  

Искът за установяване на осигурителен стаж се предявява срещу съответното териториално поделение на Националния осигурителен институт.  

Необходимо е адвокат да състави исковата молба и да представлява баща Ви в съда.


Поздрави,  

адв. Николина Митова  

тел. 0898 303092


